Ilbieraħ irċevejt dawn l-ingwanti minn Helmuth Duckadam u parir dwar kif niddefendu l-interessi Ewropej tagħna b'mod aktar effettiv, u kif tafu, huwa professjonali ħafna f'dan l-ambitu. Ġimagħtejn qabel l-elezzjonijiet tal-Parlament Ewropew, il-mexxejja ltaqgħu f'Sibiu biex jibdew diskussjoni dwar il-prijoritajiet tal-UE għas-snin li ġejjin. Tkellmu kemm dwar l-affarijiet interni kif ukoll dwar l-isfidi globali, filwaqt li qisna li d-dinja ta' madwarna qed issir dejjem aktar varjabbli u imprevedibbli. Ir-riżultat ta' din id-diskussjoni ser jiġi f'Ġunju, meta - bħala l-Kunsill Ewropew - ser nadottaw il-prijoritajiet tal-UE għall-ħames snin li ġejjin, magħrufa wkoll bħala l-Aġenda Strateġika. Mingħajr preġudizzju għall-eżitu ta' dan id-dibattitu - peress li ser jiġi influwenzat ukoll mill-elezzjonijiet tal-Parlament Ewropew - nista' nistqarr ħaġa waħda b'ċertezza sħiħa. Il-mexxejja wrew b'mod kategoriku li jridu jieħdu responsabbiltà politika sħiħa mhux biss għal avvenimenti jew sfidi individwali, iżda għall-Unjoni Ewropea kollha kemm hi. Fi kliem ieħor, l-istati membri u l-mexxejja tagħhom li ġew eletti b'mod demokratiku jridu jsawru b'mod attiv il-funzjonament u l-iżvilupp tal-UE. Nemmen li dan il-mod ta' raġunament huwa importanti, u - fuq kollox - mixtieq, sabiex jiġi żgurat il-funzjonament effettiv tal-komunità sħiħa tagħna. Huwa għalhekk li biħsiebni nżomm dan l-ispirtu tad-diskussjoni matul it-tħejjija tal-prijoritajiet tal-UE għas-snin li ġejjin u fil-proċess tan-nomina tat-tmexxija l-ġdida tal-UE. F'dan il-kuntest nixtieq inħabbar li, eżatt wara l-elezzjonijiet tal-Parlament Ewropew, fit-28 ta' Mejju, ser insejjaħ laqgħa tat-28 mexxej tal-UE kollha, sabiex jinbeda l-proċess tan-nomina. L-intenzjoni tiegħi hija li l-elezzjoni tal-kapijiet tal-istituzzjonijiet tal-UE ssir b'mod rapidu, effettiv u bla xkiel. Naturalment, dan il-proċess ser isegwi r-regoli stipulati fit-Trattati. Għandu jirrifletti l-bilanċ ġeografiku kif ukoll id-demografija, sabiex kemm il-pajjiżi l-kbar kif ukoll dawk żgħar ikunu rappreżentati fl-ogħla pożizzjonijiet fl-UE. Għalija, l-ispirtu tat-Trattat huwa importanti wkoll fejn jidħol il-bilanċ bejn is-sessi kif ukoll il-bilanċ politiku. Ovvjament l-aħjar ikun jekk jirnexxielna nilħqu kunsens dwar dawn id-deċiżjonijiet kollha. Iżda rridu nkunu realistiċi. Mhux ser noqgħod lura milli npoġġi dawn id-deċiżjonijiet għal votazzjoni, jekk ikun diffiċli li jintlaħaq kunsens. L-għan huwa sempliċi: neħtieġu istituzzjonijiet effettivi, u għalhekk għandna bżonn deċiżjonijiet rapidi. L-intenzjoni tiegħi hija li l-Kunsill Ewropew jinnomina t-tmexxija l-ġdida tal-UE f'Ġunju. Nappella li kulħadd jerfa' r-responsabbiltà tiegħu biex dan ikun possibbli. Illum, il-President Anastasiades informa wkoll lill-mexxejja dwar l-attivitajiet ta' tħaffir mit-Turkija fiż-żona ekonomika esklużiva ta' Ċipru. L-Unjoni Ewropea tinsab magħquda mar-Repubblika ta' Ċipru u tistenna li t-Turkija tirrispetta d-drittijiet sovrani tal-Istat Membru tal-UE. Il-Kunsill Ewropew ser ikompli jsegwi dawn l-iżviluppi mill-qrib. Ippermettuli nikkonkludi bir-Rumen: Nixtieq nirringrazzja lill-President Iohannis talli organizza u ospita s-Summit ta' Sibiu. Meta ltqajna f'Jannar, fil-bidu tal-Presidenza tiegħek - meta tkellimt b'tant konvinzjoni, u b'tant emozzjoni dwar ir-Rumanija - kont qed nitkellem b'fiduċja, għaliex naf li inti tassew persuna notevoli. Organizzajt summit eċċezzjonali u għandek tkun kburi b'xogħlok, bħalma l-Ewropa hija kburija bik. Irbatt qalbi ma' Sibiu u l-Ewropa kollha rabtet qalbha miegħek. (mogħti bir-Rumen) Ara l-paġna tal-laqgħa